Gafa comisă de FRF care i-a scos din minți pe ultrașii de la CSA Steaua: "Își bat joc!"
FRF a publicat lista sancțiunilor luate în ședința din 20 martie, iar "federalii" au comis o gafă care i-a enervat la culme pe suporterii celor de la CSA Steaua.
În tabelul Comisiei de Disciplină, CSA Steaua a fost numită în mod eronat "CSA Steaua Armatei".
FRF s-a referit la CSA Steaua cu denumirea de "CSA Steaua Armatei"
În același tabel, cei din cadrul FRF s-au referit la "Militari" și cu denumirea corectă a clubului, astfel că cel mai probabil a fost vorba despre o lipsă de atenție din partea celor de la Comisia de Disciplină.
Suporterii echipei din Liga 2 au fost extrem de revoltați despre gafa comisă de către "federali", iar cei de la AS47 au emis un comunicat în care nu s-au ferit să critice și conducerea CSA.
"Scriam acum o săptămână că cei din club iau atitudine doar când este un atac la propria persoană. Uitați-vă cum își bat joc cei de la Federația Română de Fotbal de numele clubului Steaua București.
Bichir, Marinescu, Barbu, și alți indivizi... chiar și cei din armata, nea Bachide, Roșu, ăștia de la FRF își bat joc de locul vostru de muncă, inclusiv de suporteri, legende și tot ce a însemnat acest club pentru istoria fotbalului din România, dar prea puțin pentru a vă exprima punctul de vedere sau pentru a-i ataca în instanță.
Nu s-au luat de voi personal, nu? Iar vă faceți că nu ați văzut, cât de mult puteți să vă ascundeți de realitate?
Ce pretenții ai putea să ai de la FRF și angajații acesteia? Nu demult, unul dintre angajații făcea concursuri cu produsele FRF într-o emisiune în care denigra clubul Steaua și făcea lobby pentru FC FCSB", au scris cei de la AS47.
Urmăriți SPORT.RO și pe Google News